ঘটনা-১: বান্দরবানের জঙ্গল। জঙ্গলের ভেতরে বিরল প্রজাতির একটি পাখির ছবি তোলার জন্য ‘হাইড’ পেতে সকাল সাড়ে পাঁচটা থেকে দুপুর অবধি অপেক্ষা করছেন একজন ফটোগ্রাফার। মাঝে মাঝে বৃষ্টি নামছে। এরমধ্যে বিরল প্রজাতির পাখিটি দু’বার হঠাৎ করে দেখা দিয়ে পুনরায় হারিয়ে গেছে। পাখির ছবি তোলার সুযোগ পায়নি ফটোগ্রাফার। বৃষ্টি থেকে রক্ষা পেতে ফটোগ্রাফারের হাইডের মধ্যে একটি সাপের উপস্থিতি দেখতে পেয়ে আচমকাই হৃৎপিণ্ড নড়ে উঠলো তার! ভয়ে জড়সড় ফটোগ্রাফারের মনে তখন জীবন রক্ষার তাগিদ। হাইডের এক কোণ উঁচু করে ধরতেই দৌঁড়ে পালিয়েছে সাপটি। ফটোগ্রাফারের ভাষায়, ‘সাপটা মনে হলো আমার থেকে বেশি ভয় পেয়েছে!’ সাপের ভয় কেটে যাওয়ার পর পুনরায় অপেক্ষা পাখির ছবি তোলার জন্য। অবশেষে দীর্ঘ অপেক্ষার পর অল্প সময়ের জন্য পাখিটি আসতেই এবার আর ক্যামেরার সাটারে ক্লিক করতে ভুল করেননি ফটোগ্রাফার। বাংলাদেশের দু’জন ফটোগ্রাফার বিরল প্রজাতির সে পাখির ছবি তুলতে পেরেছিলেন। একজন রোনাল্ড হালদার, পেশাদার ফটোগ্রাফার। অন্যজন এনাম তালুকদার, পেশাদার বৈমানিক, সৌখিন ফটোগ্রাফার।